《宋铙歌鼓吹曲 其十一》
宋代·谢翱

清源无诸邦，力弱臣秣陵。间道遣进表，九门望日旌。

愿齿邹与郳，自达天子庭。四邻彫霸业，国除洗天兵。

皇灵畅遐外，蜑俗迩声明。归其所隶州，乞身奉朝请。

帝命得陪祀，汤沐在王城。从兹附庸毕，歌以颂河清。

作者简介：（1249—1295）福建长溪（宁德市福安市晓阳镇人），字皋羽，一字皋父，号宋累，又号晞发子。恭帝德祐中元兵南下，文天祥开府延平，率乡兵数百人投之，任咨议参军。及天祥兵败，脱身潜伏民间，避地浙东。尝过严陵，登钓台，祭奠天祥，有《西台恸哭记》传世。后至浦江，与方凤、吴思齐等结月泉吟社。卒，友人方凤、吴思齐等从其初志葬于钓台南。有《晞发集》，编有《天地间集》、《浦阳先民传》等。